En mand blev mandag ved retten i Hjørring idømt seks måneder for gentagne tilfælde af bedrageri.

Det kan være dyrt at shoppe løs. For en nordjyde virkede det så uoverskueligt dyrt, at han helt undlod at betale. Men det han sparede dengang kommer han nu til at betale tilbage plus de seks måneder han mandag  ved retten i Hjørring blev idømt. Gennem omtrent et år bestilte en mand fra Vendsyssel værktøj fra et østjysk firma via internettet. Desværre for firmaet han bestilte værktøjet hos blev varerne aldrig betalt. Sammenlagt løb beløbet op i cirka 70.0000 kroner. Et beløb retten mandag afgjorde han skal betale i erstatning. Manden nægtede sig skyldig.